Obdavčitev dobav v skladu s 76.a členom ZDDV-1 

Pojasnilo DURS, št. 4230-188/2010-1, 2. 4. 2010

V zvezi z vprašanji davčnih zavezancev glede uporabe mehanizma obrnjene davčne obveznosti v primerih transakcij, ki vključujejo dobavo blaga in s tem blagom povezane storitve iz šifre F/GRADBENIŠTVO standardne klasifikacije dejavnosti, pri čemer je vrednost blaga v nekaterih transakcijah nižja, v nekaterih pa višja od vrednosti opravljene storitve, pojasnjujemo:

Transakcijo, ki zajema dobavo blaga in s tem blagom povezane storitve iz šifre F/Gradbeništvo standardne klasifikacije dejavnosti, se za namene uporabe 76.a člena ZDDV-1 opredeli kot enotno transakcijo, za katero se v celoti uporabi mehanizem obrnjene davčne obveznosti iz 76.a člena ZDDV-1. Pri tem ni pomembna vrednost blaga ali storitve v navedeni transakciji, prav tako ni pomembno, katera dobava je prevladujoča in ali sta dobavi na računu izkazani ločeno.

Zakon o davku na dodano vrednost – ZDDV-1-UPB-2 (Uradni list RS, št. 10/10) v a) točki prvega odstavka 76.a člena določa, da mora DDV plačati davčni zavezanec, identificiran za namene DDV v Sloveniji, kateremu se opravijo gradbena dela, vključno s popravili, čiščenjem, vzdrževanjem, rekonstrukcijo in rušenjem v zvezi z nepremičninami.

Namen 76.a člena ZDDV-1 je torej prenos obračuna in plačila davka na prejemnika blaga ali storitve, vendar le v primeru, ko je slednji tudi identificiran za namene DDV v Sloveniji.

Nadalje je za izvajanje 76.a člena ZDDV-1 pomembna določba 127.b člena Pravilnika o izvajanju Zakona o davku na dodano vrednost - pravilnik (Uradni list RS, št. 141/06, 52/07, 120/07, 21/08, 123/08, 105/09 in 27/10), v skladu s katero se med gradbena dela iz a) točke 76. a člena ZDDV-1 uvrščajo storitve pod šifro F/Gradbeništvo standardne klasifikacije dejavnosti (SKD).

Do prenosa obračuna in plačila na prejemnika blaga ali storitve pride le v primeru, ko davčni zavezanec opravi storitev iz šifre F/Gradbeništvo SKD. Ko torej davčni zavezanec opravi transakcijo, ki vključuje montažo, instalacijo ali drugo storitev iz šifre F/GRADBENIŠTVO standardne klasifikacije dejavnosti ter hkrati s storitvami opravi povezano dobavo blaga, je treba takšno transakcijo za namene uporabe 76.a člena ZDDV-1 opredeliti kot enotno transakcijo, za katero se v celoti uporabi mehanizem obrnjene davčne obveznosti ter s tem prenese obračun in plačilo davka na prejemnika navedene transakcije. Pri tem ni pomembna vrednost blaga ali storitve v navedeni transakciji, prav tako ni pomembno, katera dobava je prevladujoča in ali sta dobavi na računu izkazani ločeno.

Tako se npr. dobava in vgradnja stavbnega pohištva za namene 76.a člena ZDDV-1 šteje kot enotna transakcija, če dobavitelj stavbnega pohištva za naročnika izvede tudi storitev vgradnje, saj spada vgrajevanje stavbnega pohištva pod šifro SKD F/43.320.

Podobni so primeri dobave in montaže klima in alarmnih naprav, dobave in montaže kovinskih ograj, dobave in montaže proizvodne linije ipd., pri katerih je storitev vgradnje, montaže, instaliranja in drugih gradbenih del, povezana z dobavo blaga.